**Toni Leander Hannula** (s. 30. huhtikuuta 1962 Savukoski) on suomalainen kreikkalais-roomalaisen tyylin painija, joka ylsi parhaimmillaan EM-pronssille vuonna 1985 ja voitti 12 SM-mitalia, joista neljä oli kultaisia. Hän oli 1980-luvun alussa painin suurlupaus ja yksi Suomen huippu-urheilun suurimmista toivoista.

Urheilu-ura
-----------

Hannula edusti jo ala-asteikäisenä 1970–1975 Lapin Lukkoa. Suomen mestaruuden Muhoksen Voittoa vuodesta 1976 edustanut Hannula voitti neljästi ja sai myös neljä hopeaa ja neljä pronssia. Toni Hannula sai pronssia nuorten painin EM-kisoissa vuonna 1982.

Hannula edusti Suomea niin MM- ja EM-kisoissa sekä olympialaisissa. Vuoden 1983 kisoissa hän oli 13. ja 1987 kymmenes. Hannula paini viidenneksi EM-kisoissa 1984.

Los Angelesin olympiakisoissa 1984 Hannula johti ottelussa Yhdysvaltojen Steven Fraseria vastaan pistein 2–1, kun tuomari ajoi hänet ulos matolta. Fraser voitti lopulta kultamitalin.

Toni Hannulan painiuran huippuhetki osui Leipzigin EM-kisoihin 1985. Tuolloin hän ylsi pronssille 90 kilon sarjassa. Sarjan lopulta voittaneelle Neuvostoliiton Igor Kaniginille Hannula hävisi selätyksellä ajassa 2.02, mutta pronssiottelussa hän voitti Puolan Andrzej Malinan pistein 3–1.

Myöhemmin Hannula nousi takaisin SM-huipulle vasta 1990-luvun jälkipuoliskolla. Hän voitti 1996 painin SM-pronssia ja 1997 SM-hopeaa.

Hannula teki paluun kilpamolskille 52-vuotiaana toukokuussa 2014 Oulussa pidetyissä SM-kisoissa. Hän osallistui 98 kg:n sarjaan, vaikka painoi vain 92 kg, ja voitti kisoissa yhden ottelun. Ateenassa lokakuussa 2015 Hannula voitti veteraanien maailmanmestaruuden 51–55-vuotiaiden ikäluokassa. Finaalissa Hannula kukisti ruotsalaisen Ari Markkolan pistein 6–0.

Yksityiselämä
-------------

Hannula työskentelee Oulun kaupungin palveluksessa urheilukiinteistöjen hoitajana. Hänellä on viisi lasta ja yksi lapsenlapsi.

Hannula on ollut rikoskierteessä ja istunut noin kymmenen vuoden ajan vankilassa vuosien 1989–2010 välillä. Hän oli vankilatuomioiden vuoksi poissa painimatoilta kahdeksan vuotta. Hannula on 2000-luvulle saakka myös kärsinyt päihderiippuvuudesta ja häntä on puukotettu peräti 13 kertaa.

Toni Hannula tuomittiin 12. joulukuuta 2007 Oulun käräjäoikeudessa törkeästä ryöstöstä 3,5 vuoden ehdottomaan vankeuteen. Hän oli elokuussa 2007 pakottanut rikostoverinsa Arto Saarilammen kanssa erään oululaismiehen luovuttamaan pankkitilin tunnusluvun. Vaatimusta tehostaakseen miehet olivat murtaneet uhriltaan yhden sormen sekä katkaisseet kaksi vasemman käden sormea keskinivelen kohdalta. Saarilampi sai yli viisi vuotta vankeutta.

Saavutuksia
-----------

* Olympiaedustaja 1984 (sarja 90 kg)
* EM-pronssia 1985 (sarja 90 kg)
* EM-kisoissa viides 1984 (sarja 90 kg)
* Neljä SM-kultaa 1982–1985 (sarja 90 kg)
* Neljä SM-hopeaa 1981, 1988 (sarja 90 kg), 1997 (sarja 97 kg), 1989 (sarja 100 kg)
* Neljä SM-pronssia 1982 (vapaapaini 90 kg), 1986, 1987 (sarja 90 kg), 1996 (sarja 100 kg)
* Pohjoismaiden mestaruuskilpailut: kultaa 1982 ja 1985, hopeaa 1983 ja 1984

Lähteet
-------

* TUL: Toni Hannulan profiili

### Viitteet

1. 1 2 3  Holopainen, Pekka: Rankka reissu.  *Urheilusanomat*, 2014, nro 28, s. 24–27.
2. ↑  Arponen, Antti O.: *Olympiakisat Ateenasta Atlantaan*, s. 296. WSOY, 2006.
3. ↑  Paajanen, Salla: Profiilissa painija Toni Hannula *Ajankohtainen kakkonen*.  5.3.1996. Viitattu 13.12.2007.
4. ↑  Historiaa ja tilastoja 1995–1999 Suomen Painiliitto.  Arkistoitu 28.8.2008. Viitattu 13.12.2007.
5. 1 2  Uskomaton tarina! 13 kertaa puukotettu suomalaishuippu nousi vankilakierteen jälkeen maailmanmestariksi *Ilta-Sanomat*.  21.10.2015. Viitattu 16.7.2019.
6. ↑  Moliis, Pekka: Suomalainen olympiapainija vankilaan *Ilta-Sanomat*.  12.12.2007. Viitattu 12.12.2007. [vanhentunut linkki]

Aiheesta muualla
----------------

* TUL: Toni Hannulan profiili
* International Wrestling Database: Toni Hannula